Document ID: 32014R0245

KOMISSION ASETUS (EU) N:o 245/2014,
annettu 13 päivänä maaliskuuta 2014,
siviili-ilmailun lentomiehistöä koskevien teknisten vaatimusten ja hallinnollisten menettelyjen säätämisestä 3 päivänä marraskuuta 2011 annetun komission asetuksen (EU) N:o 1178/2011 muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisistä siviili-ilmailua koskevista säännöistä ja Euroopan lentoturvallisuusviraston perustamisesta sekä neuvoston direktiivin 91/670/ETY, asetuksen (EY) N:o 1592/2002 ja direktiivin 2004/36/EY kumoamisesta 20 päivänä helmikuuta 2008 annetun Euroopan parlamentin ja neuvoston asetuksen (EY) N:o 216/2008 (1) ja erityisesti sen 7 artiklan 5 ja 6 kohdan,
sekä katsoo seuraavaa:
(1)
Komission asetuksessa (EU) N:o 1178/2011 (2) vahvistetaan siviili-ilmailun lentomiehistöä koskevat tekniset ja hallinnolliset menettelyt.
(2)
Eräät jäsenvaltiot ovat todenneet, että tietyt asetuksen (EU) N:o 1178/2011 vaatimukset asettavat niille tai sidosryhmille aiheettoman ja suhteettoman hallinnollisen tai taloudellisen taakan, ja ne ovat pyytäneet poikkeusta tietyistä vaatimuksista asetuksen (EY) N:o 216/2008 14 artiklan 6 kohdan mukaisesti.
(3)
Euroopan lentoturvallisuusvirasto on analysoinut poikkeuspyynnöt ja antanut komissiolle suosituksen hyväksyä tietyt poikkeukset.
(4)
Jäsenvaltiot ovat myös havainneet komission asetuksessa (EU) N:o 1178/2011 eräitä virheellisiä sanamuotoja, jotka ovat johtaneet tahattomiin vaikeuksiin asetuksen täytäntöönpanossa.
(5)
Siksi voimassa olevia vaatimuksia olisi muutettava, jotta niihin voidaan sisällyttää poikkeukset, joilla on selvä vaikutus sääntöjen laadintaan, ja jotta voidaan korjata virheelliset sanamuodot.
(6)
Lisäksi asetuksen (EU) N:o 1178/2011 liitteessä I (osa FCL) esitetään mittarilentokelpuutukseen (IR) sovellettavat koulutus- ja koevaatimukset. Nämä mittarilentokelpuutusta koskevat vaatimukset perustuvat aiempiin JAR-FCL-vaatimuksiin, ja niitä on aiheellista tarkistaa.
(7)
Siksi olisi asetettava uusia vaatimuksia kelpoisuudelle lentää mittarisääolosuhteissa ja erityisiä vaatimuksia purjelentokoneiden pilvilentotoimintaa varten.
(8)
Jotta varmistettaisiin, että ennen tämän asetuksen soveltamista saatu mittarilentokoulutus tai -kokemus voidaan ottaa huomioon näitä kelpuutuksia hankittaessa, olisi vahvistettava tällaisen koulutuksen tai mittarilentokokemuksen hyvittämistä koskevat edellytykset.
(9)
Jäsenvaltioiden olisi voitava hyvittää kolmannen maan kelpuutuksen haltijalle tämän mittarilentokokemus, jos voidaan taata asetuksen (EY) N:o 216/2008 säännöksiä vastaava turvallisuustaso. Myös tällaisen kokemuksen tunnustamista koskevat edellytykset olisi vahvistettava.
(10)
Jotta varmistettaisiin sujuva siirtymä ja siviili-ilmailun turvallisuuden korkea ja yhtenäinen taso Euroopan unionissa, täytäntöönpanotoimenpiteiden olisi vastattava lentäjien koulutuksen alan viimeisintä kehitystä ja parhaita käytäntöjä sekä tieteellistä ja teknistä kehitystä. Tästä syystä säännöissä olisi otettava huomioon ja tuotava esiin Kansainvälisen siviili-ilmailujärjestön (ICAO) sopimat tekniset vaatimukset ja hallinnolliset menettelyt, asetuksen (EU) N:o 1178/2011 liitteessä I (osa FCL) jo asetetut vaatimukset sekä tiettyihin kansallisiin olosuhteisiin liittyvä voimassa oleva kansallinen lainsäädäntö Euroopan yleisilmailun lentäjien erityistarpeita sivuuttamatta.
(11)
Virasto laati täytäntöönpanosääntöjen luonnoksen, jonka se toimitti lausuntona komissiolle asetuksen (EY) N:o 216/2008 19 artiklan 1 kohdan mukaisesti.
(12)
Jäsenvaltioiden, jotka ovat luoneet kansallisen järjestelmän, jossa lentäjille annetaan lupa lentää mittarisääolosuhteissa (IMC) rajoitetuin oikeuksin ainoastaan jäsenvaltion omassa ilmatilassa, ja jotka voivat esittää näyttöä siitä, että järjestelmä on turvallinen ja sille on olemassa erityinen paikallinen tarve, olisi voitava jatkaa tällaisten lupien myöntämistä määräajaksi, kunhan määrätyt ehdot täyttyvät.
(13)
Komission asetuksessa (EU) N:o 965/2012 (3) sallitaan tiettyjen lentojen kuten kustannustenjakoperiaatteella suoritettavien lentojen ja esittelylentojen suorittaminen muiden kuin vaativien ilma-alusten muuhun kuin kaupalliseen lentotoimintaan sovellettavien sääntöjen mukaisesti. Siksi on tarpeellista varmistaa, että asetuksessa (EU) N:o 1178/2011 vahvistetut lentäjien oikeudet ovat johdonmukaiset tämän lähestymistavan kanssa.
(14)
Tästä syystä PPL-, SPL-, BPL- tai LAPL-lupakirjan haltijoiden olisi sallittava lentää näihin asetuksessa (EU) N:o 965/2012 määriteltyihin luokkiin kuuluvia lentoja.
(15)
Tässä asetuksessa säädetyt toimenpiteet ovat asetuksen (EY) N:o 216/2008 65 artiklalla perustetun Euroopan lentoturvallisuusviraston komitean lausunnon mukaiset.
(16)
Sen vuoksi asetusta (EU) N:o 1178/2011 olisi muutettava.
ON HYVÄKSYNYT TÄMÄN ASETUKSEN:
1 artikla
Muutetaan komission asetus (EU) N:o 1178/2011 seuraavasti:
1)
Korvataan 3 artiklan seuraavasti:
”3 artikla
Lentolupakirjat ja lääketieteelliset kelpoisuustodistukset
1. Rajoittamatta tämän asetuksen 8 artiklan soveltamista asetuksen (EY) N:o 216/2008 4 artiklan 1 kohdan b ja c alakohdassa sekä 4 artiklan 5 kohdassa tarkoitettujen ilma-alusten lentäjien on noudatettava tämän asetuksen liitteissä I ja IV säädettyjä teknisiä vaatimuksia ja hallinnollisia menettelyjä.
2. Tämän asetuksen liitteessä I määritellyistä lupakirjojen haltijoiden oikeuksista riippumatta sellaisten lentolupakirjojen haltijat, jotka on myönnetty tämän asetuksen liitteessä I olevan B tai C luvun mukaisesti, voivat suorittaa asetuksen (EU) N:o 965/2012 6 artiklan 4 a kohdassa tarkoitettuja lentoja. Tämä ei rajoita tämän asetuksen liitteessä I olevassa B tai C luvussa mahdollisesti asetettujen matkustajien kuljettamista tai kaupallisen lentotoiminnan kehittämistä koskevien lisävaatimusten noudattamista.”
2)
Lisätään 4 artiklaan 8 kohta seuraavasti:
”8. Ennen kun lentäjä täyttää kaikki mittarilentokelpuutuksen myöntämiseksi tämän asetuksen mukaisesti tarvittavat vaatimukset, jäsenvaltio voi 8 päivään huhtikuuta 2019 saakka myöntää lentäjälle luvan käyttää määrättyjä rajoitettuja oikeuksia lentokoneiden lentämiseen mittarilentosääntöjen mukaisesti seuraavin edellytyksin:
a)
jäsenvaltio myöntää tällaisia lupia ainoastaan jos niitä voidaan perustella erityisellä paikallisella tarpeella, jota ei voida tyydyttää tämän asetuksen nojalla vahvistetuilla kelpuutuksilla;
b)
luvassa myönnettyjen oikeuksien laajuuden on perustuttava jäsenvaltion suorittamaan turvallisuusriskien arviointiin, jossa otetaan huomioon tarkoitetun lentäjän pätevyystason saavuttamiseksi tarvittavan koulutuksen laajuus;
c)
lupaan sisältyvät oikeudet koskevat vain jäsenvaltion kansallisen alueen tai sen osan ilmatilaa;
d)
lupa myönnetään hakijoille, jotka ovat suorittaneet pätevien kouluttajien antaman asianmukaisen koulutuksen ja osoittaneet vaaditun pätevyyden pätevälle tarkastuslentäjälle jäsenvaltion määrittelemällä tavalla;
e)
jäsenvaltio ilmoittaa komissiolle, EASAlle ja muille jäsenvaltioille lupaan liittyvistä erityispiirteistä, mukaan lukien sen perustelut ja turvallisuusriskien arviointi;
f)
jäsenvaltio seuraa lupaan liittyvää toimintaa varmistaakseen hyväksyttävän turvallisuustason ja toteuttaa asianmukaisia toimia, jos se havaitsee kasvaneen riskin tai minkä tahansa turvallisuuteen liittyvän huolenaiheen;
g)
jäsenvaltio suorittaa arvioinnin luvan täytäntöönpanon turvallisuusnäkökohdista ja toimittaa komissiolle kertomuksen viimeistään 8 päivänä huhtikuuta 2017.”
3)
Korvataan 12 artiklan 4 kohta seuraavasti:
”4. Poiketen siitä, mitä 1 kohdassa säädetään, jäsenvaltiot voivat päättää 8 päivään huhtikuuta 2015 asti olla soveltamatta tämän asetuksen säännöksiä lentäjiin, joilla on kolmannen maan myöntämä lupakirja ja siihen liittyvä lääketieteellinen kelpoisuustodistus ja jotka osallistuvat asetuksen (EY) N:o 216/2008 4 artiklan 1 kohdan b tai c alakohdassa tarkoitettujen ilma-alusten muuhun kuin kaupalliseen lentotoimintaan.”
4)
Muutetaan liitteet I, II, III ja VI tämän asetuksen liitteiden mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 13 päivänä maaliskuuta 2014.

Labels: 8
9
0
15